钦定古今图书集成/理学汇编/文学典/第251卷 > 陆辅之乐府指迷 > 《词说》
## 钦定古今图书集成/理学汇编/文学典/第251卷 > 陆辅之乐府指迷 > 《词说》

命意贵远，用字贵便，造语贵新，炼字贵响。古人诗有
《翻案法》，词亦然。词不用雕刻，刻则伤气，务在自然。周
清真之典丽，姜白石之骚雅，史梅溪之句法，吴梦窗
之字面，取四家之所长，去四家之所短，此翁之要诀，
学者所谓“刻鹄不成尚类鹜”者也。不可与俗人言，可
与知者道。对句好可得起，句好难得收拾，全藉出场。
凡观词，须先识古今体制雅俗，脱出宿生尘腐气，然
后知此语咀嚼有味。蕲王孙韩铸，字亦颜，雅有才思，
尝学词于乐笑。一旦与周公瑾父买舟西湖，泊荷花
而饮。酒杯半，公瑾举似亦颜学词之意，翁指花云：“莲
子结成花自落。”

《词》云：“清空”二字，亦一生受用不尽，指迷之妙，尽在是
矣。学者必在心传耳传，以心会意，有误入处。然须跳
出窠臼外，时出新意，自成一家。若屋下架屋，则为人
之臣仆矣。

制词须布制停匀，血脉贯穿，过片不可断意。如常山
之蛇，救首救尾。沈伯时《乐府指迷》，多有好处，中间一
两段，亦非词家之语。